Anno Domini millesimo ducentesimo nonagesimo quarto statuta sunt haec apud Cistercium in Capitulo generali. 1.  In primis, cum Beata Dei Genitrix Maria Virgo perpetua velut templum Dei, sacrarium Spiritus Sancti, ab Ordine nostro cuius praerogativa singulari vel speciali mater est, domina et magistra suae merito excellentissimae dignitatis, dignis laudibus ac devotis obsequiis debet per amplius et perfectius honorari, generale Capitulum duxit provide statuendum quod octavae Purificationis eiusdem Virginis de cetero fiant per Ordinem universum ita tamen quod de proprietate illius festi antiphonae, versiculi, parva responsoria, capitula et collectae dicantur ea forma quae de Nativitate eiusdem Virginis consuevit, excepto quod ad vigilias privatis diebus invitatorium dicetur *Ave Maria* sicut per octavam Pentecostes decantandum, et illae tres consuetae lectiones de sermone beati Augustini, *O Beata Maria, Admitte piissima, Sancta Maria*, per omnes octavas quotidie repetantur, cum tribus responsoriis de proprietate festi per ordinem assumendis. Et ad sextam, capitulum *Ecce virgo concipiet* quotidie per octavas. Dominica vero infra octavam et in die octava fiet per omnia de proprietate dicti festi sicut in Nativitate ipsius, diversis tamen lectionibus inter ipsam dominicam et octavas. Si vero dominica in Septuagesima vel Quinquagesima ipso die festo evenerit, octavae de Beata Virgine tunc non fient, sed tantum die octavo una missa dicetur scilicet matutinalis, et commemoratio ad utrasque vesperas et ad laudes. 2.  Item, quoniam Deus magnus Dominus in sanctis suis gloriosus et mirabilis praedicatur, generale Capitulum ordinat et diffinit quod de beatis sanctis patribus nostris Edmundo Cantuariensi et Willelmo Bituricensi, et Petro Tarentasiensi archiepiscopis et confessoribus, qui totum Ordinem nostrum sacrosanctis reliquis, praeclaris meritis, miraculis et exemplis magnificant et decorant, cantetur cum duabus missis eorum historia propria per Ordinem universum. 3.  Item, ut ab Ordine puritatis omnis et inhonestatis species ac sinistra opinionis occasio auferatur, statuit et ordinat Capitulum generale quod illa diffinitio, olim edita et in Ordine diutius observata, de non comedendo cum monialibus ad eamdem mensam observetur totaliter, quae est talis : Districtissime inhibetur a Capitulo generali omnibus abbatibus et personis Ordinis universi ne de cetero, in hospitiis monialium et alibi in domibus Ordinis, in villis vel extra, cum illis comedere in eadem mensa praesumant, alioquin si abbates fuerint, omni sexta feria sint in pane et aqua usque ad sequens Capitulum generale in ipso Capitulo super hoc veniam petituri. Monachi vero vel conversi ultimi omnium et in pane et aqua omni sexta feria sint per annum. 4.  Item, cum sit iniustitia manifesta rem alienam invito domino detinere, de abbatibus et abbatissis cedentibus aut depositis qui bona mobilia ad abbatias ad quas se transferunt secum portant, generale Capitulum ordinat et diffinit quod diffinitio super hoc olim edita penitus observetur, transgressores tamquam convincti proprietarii poena talibus debita puniantur. 5.  Item, ne facilitas veniae incentivum tribuat delinquendi, de fugitivis qui nunc sunt extra Ordinem, ac de his qui de cetero exierint ab Ordine et in apostasia celebraverint diabolo instigante, generale Capitulum ordinat et diffinit quod nisi post reditum suo in claustro per triennium laudabiliter fuerint conversati, dispensationis beneficium nullatenus assequantur. 6.  Item, quoniam ex gulae illecebris cuncta pene vitia oriuntur, propter quam etiam protoplastus perdidit paradisum, generale Capitulum praecipit personis Ordinis universi, ut ab illis qui tenentur ex consuetudine Ordinis approbata ieiunia regularia firmiter observentur nisi evidens necessitas aut gravis infirmitas aliquem duxerit excusandum ; transgressores pro qualibet vice ieiunium panis et aquae uno die facere teneantur. 7.  Item, quia omnis notabilis curiositas paupertatem Ordinis dehonestat, generale Capitulum prohibet et defendit quod nullus abbas equum ad equitandum ultra valorem triginta librarum turonensium, monachus vel conversus ultra summam viginti librarum turonensium emat, seu emi faciat quoquo modo. Nec aliqua persona Ordinis vasa argentea vel aurea portare audeat vel habere, exceptis solis abbatibus quibus conceditur ciphos sine pedibus cum coclearibus argenteis tantummodo deportare ; transgressores vero poenam sustineant alias in diffinitionibus constitutam. 8.  Item, diffinitio anno praeterito edita de lacticiniis comedendis in ieiuniis quatuor temporum in septembri et in Adventu Domini, totaliter revocatur. 9.  Item, quoniam regnum Dei non est esca et potus, sed pax et gaudium in Spiritu Sancto, quanta potest auctoritate Capitulum generale inhibet et defendit ne aliqua persona Ordinis piscem unum valorem decem solidorum turonensium excedentem emat vel emi permittat, ad usum personae Ordinis nostri cuiuscumque. Nulla insuper persona Ordinis, monachus, abbas vel conversus abbatissa seu monialis praesumat notabiles aut curiosas vestes nimis longas vel superfluas deportare. Nec abbates vel monachi quocumque genere pellium uti audeant vel praesumant, ut alias extitit diffinitum ; abbates transgressores veniam petant in Capitulo generali, et monachi in visitationibus ad visitatoris arbitrium graviter puniantur. 10.  Item, super facto subventionis faciendae per abbates de Dania commissio anno praeterito facta per generale Capitulum in suo robore perseveret, ita quod adhuc inducantur ad subveniendum ; et quid inde fecerint inductores, anno sequenti renuntiare Capitulo generali teneantur. 11.  Item, super contributione facienda super negotio Borbonae contra episcopum Tolosanum, illis tribus abbatibus maioribus qui anno praeterito contributionem facere inceperunt, iterum committit Capitulum generale quod illos abbates provinciarum, Narbonensis et Auxitanensis, qui contribuere renuerunt, per censuram Ordinis compellant ad contribuendum, aequitate rationis in omnibus observata. 12.  Item, super negotio monialium Elnonen, tribus maioribus abbatibus Bituricensis [dioecesis] committit Capitulum generale quod contribuant et ad contribuendum provinciales suos compellant per censuram Ordinis, tam pro factis quam pro faciendis expensis, certo termino super huiusmodi assignando. Executio vero dicti negotii domino Cisterciensi abbati committitur ut, per se vel per alium, faciat in plenaria Ordinis potestate, prout sibi videbitur faciendum. 13.  Item, abbati de C[h]arone qui non venit ad Capitulum nec se, ut debuit, excusavit, praecipit Capitulum generale ut sequenti anno generali Capitulo personaliter se praesentet, super remoratione sua prout debuerat responsurus. 14.  Item, inspectio loci… bonam, ubi dominus rex Portugalliae fieri petit studium Ordinis nostri, de Salceda et de Sancto Ioanne de Teraca abbatibus committitur ut diligenter inspiciant, et dicti regis petitionem efficaciter compleant, si commode fieri poterit et honeste. 15.  Item, negotium abbatiae Vallis Dei, de Asbrone et de Brolukbae abbatibus committitur ut ad dominum regem Romanorum cum litteris Capituli generalis personaliter accedant, super agendis primo ab ipso Capitulo plenius informati. 16.  Item, incorporatio loci quem fundavit Parkanensis episcopus de Ebra[co] et de [Veteri] Cella abbatibus committitur, ut personaliter accedant et faciant quod secundum Deum et Ordinem viderint expedire, et quid inde fecerint, sequenti anno Capitulo generali nuntiare teneantur. 17.  Item, inspectio Sancti Godardi extra muros Hilden de quo dominus Hilde(n)[shemensis] episcopus petit quod convertatur in nostri Ordinis abbatiam, de Calcarade et de Lapide Sancti Michaelis abbatibus committitur, et quid inde fecerint, etc. 18.  Item, negotium ac reformatio abbatiae Cari loci domino Claraevallis patri abbati committitur in plenaria Ordinis potestate, ut per ipsum vel per alium corrigat, ordinet et reformet quod secundum Deum et Ordinem viderit reformandum. 19.  Item, litteras quas tradidit abbas de Bonnevelde, Godefrido et Ioanni monachis dicti loci, generale Capitulum iudicat omnino irritas et inanes. 20.  Item, inspectio loci in quo cantor *Lonigen.* intendit fundare de novo nostri Ordinis abbatiam, de Bethania et de Aurora abbatibus committitur, ut ad locum personaliter accedant, et si visum fuerit eis expedire incorporent et conventum introducant, et sit filia abbatiae Sancti Urbani, et quid inde fecerint, etc. 21.  Item, abbati et conventui S. Salvatoris de Monte amiato generale Capitulum districtissime inhibet et defendit ne castra sua, videlicet Montem latronum, Montem Biolum et Montem nigrum audeant vendere, distrahere, alienare, supponere, seu sub quacumque forma vel pacto extra manum suam ponere, absque Capituli generalis vel domini Cisterciensis patris abbatis speciali licentia et assensu. 22.  Item, concedit generale Capitulum domino Claraevallis abbati et committit quod, hac vice, in abbatia de Top[l]ica in Hungaria provideat de abbate. 23.  Item, auctoritate Capituli generalis praecipitur Margaretae de Monte Sancti Ioannis, professae in monasterio de Marcelleia, et Iulietae de Pietate prope Ramerucum quae, Dei timore postposito et salutis suae immemores, de facto nupserunt, ac ceteris Ordinis monialibus consimilibus, quod infra festum instans Omnium Sanctorum ad sua monasteria et ad Ordinis obedientiam revertantur, alioquin per omnes abbatias monachorum et monialium ad quorum notitiam excessus earum pervenerit, omnibus diebus [dominicis et festis] ex tunc excommunicatae denuntientur in capitulis auctoritate Capituli generalis. 24.  Item, de fratre Martino monacho de Thuda fugitivo generale Capitulum ordinat et diffinit quod, per abbates Ordinis, tam ille quam alii fugitivi capiantur, et per provincias ubi fuerint excommunicentur, prout alias in Ordine fuit diffinitum. 25.  Item, negotium abbatiae de Insula Dei, patri abbati de Busaio committitur quod, per dispersionem aut permutationem, ordinet et disponat prout secundum Deum et Ordinem viderit disponendum. 26.  Item, de fratre Vivando [Nivardo] monacho de Evrebach qui falsum suae ecclesiae sigillum portat per saeculum evagando, statuit Capitulum generale quod excommunicatus nuntietur singulis diebus dominicis, per provinciam Maguntinam, et si possit fieri capiatur et carceri mancipetur, invocato ad hoc, si necesse fuerit, auxilio brachii saecularis. 27.  Item, statuit et ordinat Capitulum generale quod frater… monachus Sancti Galgani procurator monialium Sanctae [Julianae] prope Perusiam, et curatus ecclesiae Sancti Florentii in Perusia, monachus Montis acuti, qui minus sufficienter nonnum Iacobum domini Papae paenitentiarium receperunt, ad propria revocentur, et nullus de cetero officium exsequatur nisi de licentia Capituli generalis. 28.  Item, monialibus de Brotonbroch prope Coloniam, quae abbatissam suam iniuste et contra formam Ordinis expulerunt, praecipit Capitulum generale ut dictam abbatissam recipiant et eidem obediant humiliter et devote, alioquin ipsas excommunicat idem Capitulum generale, et omnes eisdem adhaerentes. Punitionem autem et correctionem ipsarum domino Cisterciensi per se vel per alium committit generale Capitulum, prout sibi videbitur expedire. Hoc eisdem de Veteri Monte et de [Veteri] Campo abbates denuntient. 29.  Item, auctoritate Capituli generalis inhibetur ne, in abbatia monialium de Vastuisen, deputata ad faciendam abbatiam monachorum, recipiantur de cetero moniales. 30.  Item, cum per liberalitatem bonae memoriae domini Th[eobaldi] quondam abbatis Cisterciensis, multa summa pecuniae mutuo tradita sit diversis abbatibus et personis, omnibus nostri Ordinis personis, abbatissis et monialibus quae domui Cisterciensi vel Ordini tenentur ratione subventionis, contributionis vel mutui, praecipit Capitulum generale quod infra Pascha satisfaciant de pecunia qua tenentur, alioquin ex tunc abbates, abbatissae, priores, cellerarii et bursarii pro depositis habeantur, et cum hoc sententiam excommunicationis se noverint incurrisse, et nihilominus ad usuras super ipsos pecunia contrahetur. 31.  Item, querela abbatis de Scarpio contra abbatem de Sanctis Crucibus, de Populeto et de Fonte claro abbatibus *committitur* pace vel iudicio terminanda. 32.  Item, querela abbatis de Insula Pontiana contra abbatem de Senona super insula de Venturela, de Casamario et de Canonica abbatibus committitur, pace vel iudicio terminanda. 33.  Item, querela abbatis Beatae Mariae contra abbatem de Mortuo mari, de Regali monte et de Frigido monte abbatibus committitur, pace vel iudicio terminanda. 34.  Item, querela abbatissae de Valle baonis contra abbatem de Longo vado, domino Cisterciensi et domino Claraevallensi abbatibus committitur, pace vel iudicio terminanda, et quid inde fecerint, etc. 35.  Item, negotium abbatiae Populeti super distractione bonorum immobilium prioratus Sancti Vincentii, quem dictum monasterium acquisivit usque ad summam quingentarum librarum annui redditus monetae currentis in patria, per terminum viginti annorum tantummodo, de Fonte frigido et de Sanctis Crucibus abbatibus committitur auctoritate Capituli generalis, ut de bonorum consilio et cum idonea cautione, super hoc faciant quod sibi videbitur faciendum, et quid inde fecerint, etc. 36.  Item, super translatione abbatiae Fontis clari, de Populeto et de Scarpio abbatibus committitur, ut videant et inquirant diligenter de hac re quae fuerint inquirenda, et quid inde fecerint, etc. 37.  Item, negotium abbatiae de Brondolo, de Sancto Thoma et de [S. Salvatore de] Septimo prope Florentiam abbatibus committitur, ut super gravaminibus et excessibus illatis per abbatem de Columba, et de sententiis per ipsum latis, et super electione abbatis dicti loci, quae ab aliquibus dicitur vitiata, et quibusdam aliis contingentibus, inquirant diligenter veritatem, et in plenaria Ordinis potestate super hoc faciant quod secundum Deum et Ordinem viderint expedire, et ibi visitent isto anno. 38.  Item, factum abbatiae de [S. Georgio de] Iubino, domino Firmitatensi committitur in plenaria Ordinis potestate, ut per se vel per alium super hoc faciat quod sibi videbitur expedire. 39.  Item, super negotio abbatiarum de Cat(h)alonia et Arragonia, quae decimam sibi a patribus impositam solvere noluerunt, patribus abbatibus eorum praecipit Capitulum generale ut ad solvendam dictam decimam compellant suos filios infra Pascha, alioquin tam patres, si negligentes extiterint, et filii nisi infra dictum terminum solverint, ex tunc pro depositis habeantur. 40.  Item, translatio filiationis monialium de Besear spectantis ad domum de Lucella, abbati Bellae vallis committitur in plenaria Ordinis potestate, ut super hoc, etc. 41.  Item, super discordia quae vertitur inter abbates de Gratia Dei in Pictavia, de Sancto Leonardo et abbates ceteros pro mariscis, ordinat Capitulum generale quod abbates iudices alias a dicto Capitulo super hoc deputati, visis instrumentis et auditis rationibus hinc et inde, iterum procedant in dicto negotio, secundum formam alias sibi traditam a Capitulo memorato. 42.  Item, super electione facta in abbatia de Alneto et verbis blasphemis ab abbate Sancti Andreae in dicta electione prolatis, domino Claraevallensi et abbati de Noa committitur, ut inquirant per se vel per alios veritatem, et faciant quod secundum Deum et Ordinem viderint expedire, et quid inde fecerint, etc. 43.  Item, factum abbatiarum de Stanchia et de Recta valle, de Vallibus in Ornois et de Claro loco abbatibus committitur, ut ad episcopum Tullensem et ad archidiaconum dicti loci accedant ex parte Capituli, et super hoc faciant quod sibi secundum Deum et Ordinem videbitur expedire. 44.  Item, super quibusdam personis ad Curiam romanam destinandis pro privilegiis et libertatibus Ordinis defendendis, domino Cisterciensi et quatuor primis abbatibus committitur distributio facienda ut taxent, et super hoc faciant quod secundum Deum et suas conscientias viderint expedire in plenaria Ordinis potestate. 45.  Item, petitio Fulconis de Monte Marcelli, et Ioannae matris eius, qui petunt missam quotidianam in abbatia de Brolione, exauditur, si tamen de conventus processerit voluntate. 46.  Item, petitio Gerardi de Eruillo qui petit missam quotidianam in abbatia de Bullione, exauditur. 47.  Item, petitio abbatis de Boch qui petit suum conventum dispergere, si patri abbati visum fuerit per triennium, exauditur, ita quod qui mittendi sunt extra Alemanniam non mittantur. 48.  Item, petitio abbatis de Be(y)gart qui petit absolvi a susceptione hospitum per triennium, exauditur. 49.  Item, petitio abbatum de Sancto Anastasio, de Populeto et de Ferraria, qui petunt semel remanere a Capitulo, exauditur. 50.  Item, petitio abbatis Fontis frigidi, qui petit absolvi a susceptione hospitum per quinquennium, exauditur. 51.  Item, petitio abbatis Fontis Ioannis, qui petit absolvi a susceptione hospitum per triennium, exauditur. 52.  Item, petitio P. cardinalis, qui petit anniversarium pro ipso post mortem fieri per universum Ordinem, exauditur. 53.  Item, petitio abbatis de Noa, qui petit dispersionem sui conventus, dummodo de consilio domini Pontigniacensis patris abbatis fiat, exauditur. 54.  Item, petitio abbatis de Schola Dei, qui petit semel remanere a Capitulo, exauditur. 55.  Item, petitio abbatis Vallis Sarnaii, qui petit fieri festum sancti Machuti in domo propria, exauditur. 56.  Item, petitio abbatis de Erdocsa, qui petit dispersionem sui conventus per Alemanniam per triennium exauditur, et semel remanere a Capitulo. 57.  Item, petitio abbatis de Sancto Petro in Gomaris, qui petit unam missam annuatim pro quadam matrona defuncta, si tamen conventus suus consenserit, exauditur. 58.  Item, petitio abbatum de Cella principis, de Ordelpac et de Rai[tenhaselac], qui petunt fieri commemorationem de sancto Gothardo in suis monasteriis, exauditur. 59.  Item, petitio abbatis de Valcana, qui petit semel remanere a Capitulo, exauditur. 60.  Item, petitio abbatis de Sylva regali, qui petit absolvi a susceptione hospitum per triennium, et semel remanere a Capitulo, exauditur. 61.  Item, petitio abbatis de [S. Salvatore de] Septimo, qui petit semel remanere a Capitulo, exauditur. 62.  Item, petitio abbatum de Stamedio et de Castellariis, qui petunt absolvi a susceptione hospitum per triennium, exauditur. 63.  Item, petitio domicellae Margaretae de la Cellebor, quae petit fieri festum de sacramento altaris in abbatia monasterii Clarifontis, si conventus consenserit, exauditur. 64.  Item, petitio episcopi de Ulisbone qui petit anniversarium suum fieri in abbatia de Accubatia, exauditur, si de conventus processerit voluntate. 65.  Item, petitio domini Enblardi, qui petit missam quotidianam in abbatia de Alta cumba, si conventus consenserit, exauditur. 66.  Item, petitio abbatis de Dunis qui petit absolvi a susceptione hospitum, dummodo conventum revocet, per quinquennium, exauditur. 67.  Item, petitio domini Constantiensis episcopi qui petit fieri festum sancti Conradi in abbatiis in sua dioecesi, si abbates et conventus consenserint, exauditur. 68.  Item, petitio abbatis Sancti Anastasii, qui petit fieri festum sancti Anastasii cum beato Mutentio in sua generatione, exauditur. 69.  Item, petitio magistri N. de domo Maugis, qui petit unam missam quotidianam post decessum suum in abbatia de Trap[p]a, si conventus consenserit, exauditur. 70.  Item, petitio abbatis de Relde, qui petit semel remanere de Capitulo, exauditur. 71.  Item, petitio Grilb. de Fonte Guillelmi, qui petit duas missas quotidianas in abbatiis de Buseio et de Villa nova exauditur, si conventus consenserint. 72.  Item, petitio abbatum de Armera et de Armentaria, qui petunt remanere de Capitulo, exauditur. 73.  Item, petitio abbatis de Scarpio, qui petit remanere de Capitulo, exauditur. 74.  Item, petitio ducissae Austriae, quae petit fieri anniversarium suum in abbatia de Sancta Cruce, exauditur. 75.  Item, petitio domini regis Bohemiae, qui petit plenarium servitium post mortem suam per universum Ordinem, exauditur. 76.  Item, petitio domini Petri de Chambli et Roberti de Pontisara, qui petunt duas missas quotidianas in abbatia Vallis Beatae Mariae prope Parisius, [exauditur]. 77.  Item, petitio abbatum de Darsino et de Bodelo, qui petunt absolvi a susceptione hospitum per triennium, exauditur. 78.  Item, petitio domini Digonis de Terengulo, qui petit missam quotidianam in abbatia Vallis lucentis, exauditur. 79.  Item, abbatissa Vallis Beatae Mariae prope Hoyum, quae est insufficiens in regimine abbatiae et pluries inobediens Ordini extitit et rebellis, deponitur in instanti. Quae si obedire noluerit, ipsam excommunicat Capitulum generale, et omnes eidem adhaerentes ; quod eidem abbas de Valle Sancti Lamberti denuntiet, et auctoritate domini Cisterciensis ibi visitet et ibidem abbatissam faciat, ista vice. 80.  Item, abbatissam Ernonen, cum omnibus complicibus suis monialibus et conversis, quae patri abbati inobedientes extiterunt et rebelles indurato animo, auctoritate Capituli generalis, per omnes abbatias monachorum et monialium Ordinis provinciarum Bituricensis et Narbonensis, omnibus diebus dominicis excommunicatae denuntientur, et nihilominus abbatissa praedicta, priorissa et etiam suppriorissa a suis officiis deponantur in instanti ; domino autem Cisterciensi committitur hac vice quod ibidem de abbatissa provideat auctoritate Capituli generalis. 81.  De abbatibus per domos aut loca Ordinis transeuntibus, ut non gravent domos, per quas transierint nec morentur ibidem nisi per diem et duas noctes sine prioris vel locum eius tenentis licentia et assensu. 82.  Item, consulit Capitulum generale quod monasteria monialium minora coniungi possint et uniri, sed tamen de patrum abbatum assensu hoc fiat et consilio fundatorum. Moniales vero, quae contrariae fuerint et rebelles, a patribus abbatibus per Ordinis censuram coerceantur. 83.  Item, Capitulum ordinat ac diffinit quod abbatissae nolentes recipere fugitivas deponantur. 